Tipirias antumiaṉka kaanmatkari̱i̱n Jesus ni unuiniamuri̱n wantintiukmiayi.
Jú̱nisaṉ ámiayi.
Semuṉ Pítrusha Jímiampramu Tumassha Kariréanmaya̱ Natanaérsha Sepetéu uchirí̱sha tura chíkich jímiar unuiniamuri̱sha métek iruntrar pujuarmiayi.
Semuṉ Pítrusha “Namakan nekaja̱i̱ naṉkíattsan wéajai” tímiayi.
Chíkich mash “Iisha winittiaji” tiármiayi.
Wéar uunt kanunam eṉkemprar nu kashi achitsuk tsawa̱rarmiayi.
Káshik ai̱ṉ Jesus entsá kaanmatkari̱i̱n wantinkiamiayi tura ni unuiniamuri̱sha Jesusan nekaacharmiayi.
Jesussha chichaak “Uchiru,
¿namak achikiurmek?”
Tutai nisha “Atsá” tiármiayi.
Takui̱ Jesus chichaak “Neka untsuurnumaani̱ aju̱ntkatarum.
Nui̱ achiktatrume” tiármiayi.
Ni timia núnisaṉ túrawar namakan ti achikiar neka júsatniun tujintkiarmiayi.
Núja̱i̱ṉkia Jesusa unuiniamuri̱ Jesus ti aneemia nu Pítrun chicharuk “Ii Úuntri̱nti.”
Takui̱ Pítrusha áimiaku asa ni pushiri̱n entsar entsá iniaṉmiayi yukuak jeataj tusa.
Chíkich unuiniamuri̱sha jeachat pujuiniachuk nekan japiki̱ kanuja̱i̱ kaanmatkanam jeawarmiayi.
Kaanmatkanam jeawar ji kaí̱r ámanum namakan jiámun wáinkiarmiayi.
Páṉnasha wáinkiarmiayi.
Jesussha “Átum achikiurmena nuyá̱ jiátin itiatárum” tímiayi.
Tutai Semuṉ Pítiur kanunam we nekan nekartiuk kaanmatak japiki̱ itiamiayi.
Itiar namaknasha siantu seṉkuintitráis nekapmararmiayi.
Ti untsurí áyat nekassha jáankachmiayi.
Nuyá̱ Jesussha “Yurumáitiarum” tímiayi.
Ni unuiniamuri̱sha “aya ii Uuntri̱ áminiaiti” tusar inintrústinian natsantiarmiayi.
Nuyá̱ Jesus wajaki̱ páṉkan achik susar tura namaknasha súsarmiayi.
Jesus jakamunmaya̱ nantaki̱ ju̱ja̱i̱ menaintiú ni unuiniamuri̱n wantintiukarmiayi.
Nuyá̱ yurumáwar Jesus Semuṉ Pítrun aníak “Junasa uchirí̱ Semuṉká ¿ju̱ja̱i̱ naṉkaamas anentamek?”
tútaisha Pítiur “Ee,
Uuntá,
wi wakerajme nu Ame nékame.”
Jesussha “Nuiṉkia winia murikiur yamatskamchia nu ayurata” tímiayi.
Ataksha aníak “Junasa uchirí̱ Semuṉká ¿Winia anentamek?”
tutai Pítrusha “Ee,
Uuntá,
wi wakerajme nu Ame nékame” tímiayi.
Jesussha “Winia murikiur wáinkiata” tímiayi.
Nuyá̱ ataksha aníak “Junasa uchirí̱ Semuṉká ¿Winia wakerutamek?”
Pítrusha menaintiú iníam kúntuts enentáimiar “Uuntá,
ashí nékame.
Wi wakerajme nu Ame nékame.”
Jesussha “Winia murikiur ayurata.
Maa,
nekas tájame.
Natsa asamka iwiarmampram ame wakeramunam wéuyame.
Tura úuntach ajasmeka ame kunturam ayapá̱rakmin chíkich áentstamprattawai tura ame wétin nakitiam nui̱ juramkiartatui” tímiayi.
Jesus núja̱i̱ṉkia Pítiur itiur jákatniuit nuna ujakmiayi.
Tura núnisaṉ jakamtai Yusan shiir awajsattana nuna ujakmiayi.
Nuyá̱ Pítrun “Nemartusta” tímiayi.
Pítrusha ayanmar chíkich unuiniamuri̱n Jesus ti anea nuna némarun wainkiamiayi.
Kame nu unuiniamuka nuik Jesus jáatsa̱i̱ṉ yurumáiniakui “Uuntá,
¿ya surutmaktata?”
timia núiti.
Nincha Pítiur wainiak Jesusan aniasmiayi “Uuntá,
¿ju̱sha warí urukatniuit?”
Jesussha aya̱k “Wi wakeraknaka iwiaaku pujai̱ṉ tátatjai tákuisha ¿warí itiurtama?
Ámeka nemartusta” tímiayi.
Núja̱i̱ṉkia nu unuiniamuri̱ jákashtatui tusa Yus shuarnum áujmatiarmiayi.
Túrasha Jesus jákashtatui tíchamiayi antsu áyatik “Wi wakeraknaka iwiaaku pujai̱ṉ tátatjai tákuisha ¿warí itiurtama?”
tímiayi.
Wikia nú unuiniamuri̱ntjiai.
Ju̱ papincha aaru asan mash nekasaiti tajai.
Ashí shuarsha núnisaraṉ tuíniawai.
Nu arantcha ju̱i̱ áarchamusha ti awai.
Kame ashí aamka ti untsurí papí asa ashí nuṉkanam ikiuschamnia ainti.
Nuke atí.